Ο **Λανσάνα Κοντέ** (*Lansana Conté*, 1934 -2008) ήταν πολιτικός και στρατιωτικός από τη Γουινέα. Ήταν πρόεδρος της χώρας από τις 3 Απριλίου του 1984 έως το θάνατό του στις 22 Δεκεμβρίου του 2008. Ήταν Μουσουλμάνος και μέλος της εθνότητας Σουσού.

Βιογραφία
---------

Γεννήθηκε στη Μουσάγια Λουμπάγια στις 30 Νοεμβρίου 1934, σύμφωνα με υπολογισμούς. Ο ίδιος δεν έμαθε ποτέ την ακριβή ημερομηνία γέννησής του.

Ακολούθησε στρατιωτική εκπαίδευση στην Μπινζερβίλ, στην Ακτή του Ελεφαντοστού και στη Σενεγάλη. Το 1955 εισήλθε στο γαλλικό στρατό και πολέμησε στην Αλγερία. Επέστρεψε στη Γουινέα μετά την ανεξαρτησία, το 1958. Μέχρι το 1975 είχε φτάσει στο βαθμό και στο αξίωμα του αναπληρωτή αρχηγού ΓΕΣ στη χώρα του. Εξελέγη βουλευτής το 1980.

Πραξικοπηματική άνοδος στην εξουσία
-----------------------------------

Μετά το θάνατο του Προέδρου Αχμέτ Σεκού Τουρέ, στις 26 Μαρτίου 1984, ο πρωθυπουργός Λουί Λανσανά Μπεαβογκί τον αντικατέστησε προσωρινά. Τότε ο Κοντέ με στρατιωτικό πραξικόπημα ανέτρεψε την κυβέρνηση και κατέλαβε την εξουσία, στις 3 Απριλίου 1984.
Ταυτόχρονα, κατήγγειλε τις παραβιάσεις των ανθρωπίνων δικαιωμάτων από την προηγούμενη κυβέρνηση και απελευθέρωσε 250 πολιτικούς κρατουμένους. Συνετέλεσε στην επιστροφή περίπου 200.000 κατοίκων της Γουινέας από την εξορία.

Ο Κοντέ σχημάτισε ειδική Στρατιωτική Επιτροπή και αυτοανακηρύχθηκε πρόεδρος στις 5 Απριλίου. Στις 4 Ιουλίου 1985, αντιμετώπισε με επιτυχία απόπειρα πραξικοπήματος από τον πρωθυπουργό Ντιαρά Τραορέ, ο οποίος μαζί με περίπου 100 από τους υποστηρικτές του, εκτελέστηκε. Στις 3 Απριλίου 1990 ο Κοντέ έγινε στρατηγός και προέβη σε υποτίμηση του νομίσματος, μείωση των κρατικών δαπανών και ενθάρρυνε τις ξένες επενδύσεις.

Αλλαγές στο καθεστώς
--------------------

Στις αρχές του 1990 επανέφερε τον πολυκομματισμό και με δημοψήφισμα στις 23 Δεκεμβρίου 1990 εγκρίθηκε νέο Σύνταγμα. Τα πολιτικά κόμματα νομιμοποιήθηκαν το 1992 και ο Κοντέ κέρδισε τις πρώτες πολυκομματικές εκλογές στις 19 Δεκεμβρίου 1993, εκπροσωπώντας το νεοπαγές Κόμμα για την Ενότητα και Πρόοδο (PUP), με 51,7% των ψήφων. Ο Αλφά Κοντέ από τον Συναγερμό του Λαού της Γουινέας (RPG) ήρθε δεύτερος με 19,6% των ψήφων. Στις 2 Φεβρουαρίου 1996 αντιμετώπισε νέα απόπειρα ανατροπής της κυβέρνησής του, η οποία εκδηλώθηκε με ανταρσία από απλήρωτους στρατιωτικούς. Δεκάδες πολίτες σκοτώθηκαν, ενώ το κυβερνητικό μέγαρο υπέστη σημαντικές καταστροφές.

Επανεκλογές
-----------

Το 1998, ο Κοντέ κέρδισε και νέα πενταετή θητεία στις εκλογές, με 56,1% των ψήφων. Η Αντιπολίτευση, όπως και στις προηγούμενες εκλογές, έκανε λόγο για νοθεία. Τον Νοέμβριο του 2001 σε δημοψήφισμα οι ψηφοφόροι ενέκριναν την επέκταση της προεδρικής θητείας από 5 σε 7 έτη , με ποσοστό 98,4%.  Ο Κοντέ επανεξελέγη στις εκλογές που διενεργήθηκαν στις 21 Δεκεμβρίου 2003 με το 95,3% των ψήφων. Η Αντιπολίτευση, μιλώντας για νοθεία, δεν έλαβε καθόλου μέρος στις εκλογές. Στην τελετή ορκωμοσίας του, το 2004, ο Κοντέ υποσχέθηκε να πατάξει τη διαφθορά.Στις 19 Ιανουαρίου 2005 η αυτοκινητοπομπή του δέχτηκε πυροβολισμούς και έγινε μάλλον δολοφονική απόπειρα εναντίον του. Ο ίδιος δήλωσε στην Κρατική Ραδιοτηλεόραση ότι ο Θεός δεν είχε αποφασίσει ακόμη ότι είχε έρθει η ώρα του να πεθάνει.

Ταραχές και κρίση του 2007
--------------------------

Στις αρχές του 2007 ο Κοντέ ήρθε σε νέα σύγκρουση με την Αντιπολίτευση και στις ταραχές του Ιανουαρίου βρήκαν το θάνατο 49 άνθρωποι, ενώ η πολυήμερη γενική απεργία των συνδικάτων τερματίστηκε μόνο μετά την υπόσχεση του προέδρου για διορισμό πρωθυπουργού. Ο διορισμός του Εζέν Καμαρά στην πρωθυπουργία, στις 9 Φεβρουαρίου 2007, πυροδότησε νέες ταραχές, καθώς ο τελευταίος δεν αποδείχθηκε υποψήφιος κοινής αποδοχής. Σύμφωνα με πληροφορίες, 12 άνθρωποι σκοτώθηκαν μόνο τη δεύτερη ημέρα από την ανακοίνωση του διορισμού. Στις 12 Φεβρουαρίου ο πρόεδρος κήρυξε στρατιωτικό νόμο. Η κατάσταση εκτονώθηκε αργότερα και νέος πρωθυπουργός διορίστηκε ο Λανσάνα Κουγιατέ, ο οποίος ορκίστηκε σε τελετή στην οποία ο πρόεδρος δεν παρέστη.

Ωστόσο, στις 12 Μαΐου 2007 εκδηλώθηκε ανταρσία του στρατού στην πρωτεύουσα, Κόνακρυ, έπειτα από τη μη προσέλευση του προέδρου Λανσάνα Κοντέ σε συνάντηση με τους στρατιωτικούς με αντικείμενο συζήτησης τις διαμαρτυρίες τους για τις κακές συνθήκες και τις χαμηλές αποδοχές στις τάξεις τους. Τον Μάιο του 2008 σε μία απρόσμενη κίνηση ο πρόεδρος Κοντέ απέλυσε τον πρωθυπουργό Κουγιατέ και τον αντικατέστησε με τον Αχμέτ Τιντιάν Σουαρέ.

Θάνατος
-------

*Δείτε και Στρατιωτικό πραξικόπημα στη Γουινέα (2008)*
Στις 23 Δεκεμβρίου 2008 ανακοινώθηκε από τον Πρόεδρο της Εθνικής Συνέλευσης ότι ο Λανσάνα Κοντέ απεβίωσε στις 6:45 μ.μ. της προηγούμενης μέρας εξαιτίας κάποιας χρόνιας πάθησης την οποία έκρυβε ώστε να "δώσει χαρά στη Γουινέα". Φήμες για την άσχημη κατάσταση της υγείας του κυκλοφορούσαν αρκετό καιρό πριν από τον θάνατό του.

Έξι ώρες μετά τα νέα του θανάτου του, μια ανακοίνωση μεταδόθηκε από την κρατική τηλεόραση, ανακοινώνοντας στρατιωτικό πραξικόπημα από το αυτοαποκαλούμενο CNDD. Στις 24 Δεκεμβρίου, σε νέα ανακοίνωση που διαβάστηκε στο ραδιόφωνο, μεταδόθηκε ότι ο λοχαγός Μουσά Νταντίς Καμαρά ήταν επικεφαλής του CNDD. Ο πρωθυπουργός Σουαρέ κρυβόταν και επέμεινε ότι δεν είχε ανατραπεί η κυβέρνηση. Ο ίδιος περιέγραφε τον Καμαρά ως έναν άγνωστο στρατιωτικό, ο οποίος δεν ήλεγχε το στρατό. Μάλιστα, επανέλαβε ότι η πλειονότητα του στρατού υποστήριζε τη νόμιμη κυβέρνηση.

Το CNDD διέταξε όλα τα μέλη της κυβέρνησης και του στρατού να μεταβούν στο στρατόπεδο Ντιαλό εντός 24ώρου, απειλώντας για εξονυχιστική έρευνα σε όλη τη χώρα αν δε γινόταν κάτι τέτοιο. Στις 25 Δεκεμβρίου ο Σουαρέ πήγε στο στρατόπεδο και παραδόθηκεμαζί με μέλη της κυβέρνησης εκτός από δύο μέλη, τα οποία βρίσκονταν σε διπλωματική αποστολή στο εξωτερικό, όπως δήλωσε ο Σουαρέ. Ο Καμαρά συναντήθηκε με το Σουαρέ και τόνισε ότι το CNDD ήταν στην εξουσία, λέγοντας παράλληλα ότι ο Σουαρέ και η κυβέρνησή του "μπορούσαν να επιστρέψουν στη δουλειά τους". Στη διάρκεια της συνάντησης ο Σουαρέ εξέφρασε τη θλίψη του για το θάνατο του Κοντέ και εξέφρασε την προθυμία της κυβέρνησής του να συνεργαστεί με το CNDD , δίνοντας έμφαση στο γεγονός ότι η κυβέρνηση αποτελούνταν όχι από πολιτικούς αλλά από τεχνοκράτες. Επίσης απευθύνθηκε στον Καμαρά προσφωνώντας τον "Πρόεδρο".

Η κηδεία του Κοντέ έλαβε χώρα στις 26 Δεκεμβρίου και την παρακολούθησαν περισσότερα από 20.000 άτομα. Ο Καμαρά δεν παρέστη στην κηδεία σε αντίθεση με αρκετούς Αφρικανούς ηγέτες. Ο στρατηγός Μαμαντού Μπα Τοτό, εκπρόσωπος του CNDD δήλωσε στη διάρκεια της τελετής ότι προσεύχονταν στο Θεό να τους δώσει κουράγιο να συνεχίσουν το έργο του Κοντέ με ειρήνη για το καλό της Γουινέας.

Τον Φεβρουάριο του 2009 συνελήφθη ο γιος του, Ούσμανε Κοντέ, κατηγορούμενος από τη χούντα για διακίνηση ναρκωτικών.

Παραπομπές
----------

1. ↑  «Dictionary of African Biography». (Αγγλικά) *Dictionary of African Biography*. Oxford University Press. Νέα Υόρκη. 2012. ISBN-13 978-0-19-538207-5.
2. 1 2  (Γερμανικά) *Εγκυκλοπαίδεια Μπρόκχαους*. conte-lansana.
3. ↑  «Store norske leksikon». (Μποκμάλ, Νεονορβηγικά) *Μεγάλη Νορβηγική Εγκυκλοπαίδεια*. Lansana\_Conté.
4. ↑  news.bbc.co.uk/2/hi/africa/7796741.stm.
5. ↑  (Αγγλικά) *Find A Grave*. 32410688. Ανακτήθηκε στις 9  Οκτωβρίου 2017.
6. 1 2  McGreal, Chris (2008-12-23). «Lansana Conté profile: Death of an African 'Big Man'». *The Guardian*.. Ανακτήθηκε στις 2008-12-23.
7. ↑  Hodonou, Valentin (2004) "Guinea-Conakry Adrift" *African Geopolitics* No. 14 Αρχειοθετήθηκε 2007-09-27 στο Wayback Machine.
8. ↑  «Archived copy». Αρχειοθετήθηκε από το πρωτότυπο στις 22 Φεβρουαρίου 2011. Ανακτήθηκε στις 8 Νοεμβρίου 2015.
9. 1 2 3  Elections in Guinea, African Elections Database.
10. ↑  «GUINEA: Ailing Conte is sworn in for another seven term». IRIN. 20 Ιανουαρίου 2004.
11. ↑  «Conte unhurt in shooting, hints at discord». IRIN. 20 Ιανουαρίου 2005.
12. ↑  «Guinea union chief calls off strike». Al Jazeera. 28 Ιανουαρίου 2007.
13. ↑  «Guinea president names new PM». Al Jazeera. 9 Φεβρουαρίου 2007. Αρχειοθετήθηκε από το πρωτότυπο στις 1 Οκτωβρίου 2007.
14. ↑  «Deadly clashes erupt over Guinea PM». Al Jazeera. 10 Φεβρουαρίου 2007. Αρχειοθετήθηκε από το πρωτότυπο στις 25 Φεβρουαρίου 2007.
15. ↑  «Martial law declared in Guinea». Al Jazeera. 12 Φεβρουαρίου 2007. Αρχειοθετήθηκε από το πρωτότυπο στις 16 Φεβρουαρίου 2007.
16. ↑  «Kouyate takes his oath in Conakry». AFP (*IOL*). 2 Μαρτίου 2007. Αρχειοθετήθηκε από το πρωτότυπο στις 9 Νοεμβρίου 2014. Ανακτήθηκε στις 27 Μαΐου 2018.
17. ↑  James Butty (20 Μαΐου 2008). «Guinea's Consensus Prime Minister Sacked». VOA News. Αρχειοθετήθηκε από το πρωτότυπο στις 25 Μαΐου 2012.
18. ↑  "Guinea's dictator, Lansana Conte, dies", Associated Press (*International Herald Tribune*), 23-12-2008.
19. ↑  «Guinea PM turns himself in at military camp». AFP. 25 Δεκεμβρίου 2008. Αρχειοθετήθηκε από το πρωτότυπο στις 9 Φεβρουαρίου 2009. Ανακτήθηκε στις 26 Δεκεμβρίου 2008. CS1 maint: Unfit url (link)
20. ↑  «Economie et Politique : Après une petite résistance,l'ancien gouvernement fait allégeance : "Nous sommes à votre disposition",dixit Souaré» (στα Γαλλικά). Guineenews. 25 Δεκεμβρίου 2008. Αρχειοθετήθηκε από το πρωτότυπο στις 26 Δεκεμβρίου 2008.
21. 1 2 3  «It's our turn for power': Guinea coup leader tightens grip». AFP. 25 Δεκεμβρίου 2008. Αρχειοθετήθηκε από το πρωτότυπο στις 4 Φεβρουαρίου 2009. Ανακτήθηκε στις 26 Δεκεμβρίου 2008. CS1 maint: Unfit url (link)
22. ↑  Rukmini Callimachi (26 Δεκεμβρίου 2008). «Loyalists mourn Guinea's longtime dictator Conte». Associated Press.

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 16379957
* LCCN: n89667683
* ISNI: 0000 0001 2276 9302
* GND: 1013538072
* SUDOC: 076967123
* BNF: cb14417843s (data)
* NKC: jx20130510001

 |

 |